title: Препоръка на Съвета от 9 юли 2013 година относно националната програма за реформи на Испания за 2013 г. и съдържаща становище на Съвета относно програмата за стабилностна Испания за периода 2012—2016 г.

text:
               30.7.2013

               BG

               Официален вестник на Европейския съюз

               C 217/81

      ПРЕПОРЪКА НА СЪВЕТА

   от 9 юли 2013 година
   относно националната програма за реформи на Испания за 2013 г. и съдържаща становище на Съвета относно програмата за стабилностна Испания за периода 2012—2016 г.
   2013/C 217/20
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 121, параграф 2 и член 148, параграф 4 от него,
   като взе предвид Регламент (ЕО) № 1466/97 на Съвета от 7 юли 1997 г. за засилване на надзора върху състоянието на бюджета и на надзора и координацията на икономическите политики (1), и по-специално член 5, параграф 2 от него,
   като взе предвид Регламент (ЕС) № 1176/2011 на Европейския парламент и на Съвета от 16 ноември 2011 г. относно предотвратяването и коригирането на макроикономическите дисбаланси (2), и по-специално член 6, параграф 1 от него,
   като взе предвид препоръката на Европейската комисия,
   като взе предвид заключенията на Европейския съвет,
   като взе предвид становището на Комитета по заетостта,
   като взе предвид становището на Икономическия и финансов комитет,
   като взе предвид становището на Комитета по социална защита,
   като взе предвид становището на Комитета по икономическа политика,
   като има предвид, че:

               (1)

               На 26 март 2010 г. Европейският съвет постигна съгласие по предложението на Комисията да се започне изпълнението на нова стратегия за работни места и растеж — стратегията „Европа 2020“ — въз основа на засилена координация на икономическите политики, която стратегия ще се съсредоточи върху ключовите области, в които е необходимо да се предприемат действия за повишаване на потенциала на Европа за устойчив растеж и конкурентоспособност.

               (2)

               На 13 юли 2010 г. Съветът прие препоръка относно общите насоки за икономическите политики на държавите-членки и на Съюза (за периода 2010—2014 г.), а на 21 октомври 2010 г. прие решение относно насоки за политиките за заетост на държавите-членки (3), като двата акта заедно представляват т. нар. „интегрирани насоки“. Държавите-членки бяха приканени да се съобразят с интегрираните насоки при провеждането на националните си икономически политики и политики по заетостта.

               (3)

               На 29 юни 2012 г. държавните и правителствените ръководители на държавите-членки взеха решение относно Пакт за растеж и работни места, с който се предоставя съгласувана рамка за действие на равнището на отделните държави, ЕС и еврозоната, като се използват всички възможни лостове, инструменти и политики. Те взеха решение относно действията, които да бъдат предприети на равнище държави-членки, като по-конкретно изразиха пълната си ангажираност с постигането на целите на стратегията „Европа 2020“ и с изпълнението на специфичните за държавите препоръки.

               (4)

               На 10 юли 2012 г. Съветът прие препоръка (4) относно националната програма за реформи на Испания за 2012 г. и даде становището си относно програмата за стабилност на Испания за периода 2012—2015 г.

               (5)

               На 28 ноември 2012 г. Комисията прие Годишния обзор на растежа, с което постави началото на Европейския семестър за координация на икономическите политики за 2013 г. На 28 ноември 2012 г. въз основа на Регламент (ЕС) № 1176/2011 Комисията прие Доклада за механизма за предупреждение, в който беше посочено, че Испания е една от държавите-членки, за които ще се извърши задълбочен преглед.

               (6)

               Европейският парламент участва надлежно в Европейския семестър в съответствие с Регламент (ЕО) № 1466/97 и на 7 февруари 2013 г. прие Резолюция относно аспектите, свързани със заетостта и социалните въпроси, в Годишния обзор на растежа за 2013 г. и Резолюция относно приноса към Годишния обзор на растежа за 2013 г.

               (7)

               На 14 март 2013 г. Европейският съвет одобри приоритетите, насочени към осигуряване на финансова стабилност, фискална консолидация и действия за стимулиране на растежа. Той подчерта необходимостта от провеждане на диференцирана и благоприятстваща растежа фискална консолидация, възстановяване на нормалните условия за отпускане на заеми в икономиката, насърчаване на растежа и конкурентоспособността, справяне с безработицата и социалните последици от кризата и модернизиране на публичната администрация.

               (8)

               На 10 април 2013 г. Комисията публикува резултатите от задълбочения преглед за Испания, извършен съгласно член 5 от Регламент (ЕС) № 1176/2011. Анализът на Комисията даде основание да се заключи, че в Испания са налице прекомерни макроикономически дисбаланси. По-конкретно, много високите равнища на вътрешния и външния дълг продължават да създават рискове за растежа и финансовата стабилност; в банковия сектор протича процес на рекапитализация и преструктуриране, включително с публични средства; липсата на достатъчно гъвкавост на продуктовия и трудовия пазар допринася за високата и растяща безработица и в по-общ план възпрепятства адаптирането на икономиката. Въпреки че се извършват корекции, мащабът на необходимото адаптиране изисква непрекъснати решителни политически действия в областта на пазарите на продукти и услуги, пазара на труда, финансовия сектор и публичните финанси.

               (9)

               На 30 април 2013 г. Испания представи своята национална програма за реформи за 2013 г. и своята програма за стабилност за периода 2012—2016 г. Двете програми бяха оценени едновременно, за да бъдат отчетени взаимовръзките между тях.

               (10)

               Съгласно оценката на програмата за стабилност, извършена в съответствие с член 5, параграф 1 от Регламент (ЕО) № 1466/97, Съветът е на мнение, че макроикономическият сценарий, въз основа на който са изготвени бюджетните прогнози в програмата, е до голяма степен реалистичен за 2013 г. и подлежи на известни рискове от постигане на по-лоши от предвидените резултати през 2014 г. и през следващите години в сравнение с прогнозата на службите на Комисията от пролетта на 2013 г. Въпреки че в програмата за стабилност се прогнозира по-нисък растеж в периода 2014—2016 г. в сравнение с пролетната прогноза на службите на Комисията за 2013 г., последната се основава на хипотезата, че няма да има изменение на политиката, и следователно не взема предвид фискалната консолидация, която ще е нужна за постигането на бюджетните цели на програмата за стабилност. Целта на изложената в програмата за стабилност бюджетна стратегия е намаляване на дефицита по консолидирания държавен бюджет под референтната стойност от 3 % от БВП до 2016 г. За консолидацията се разчита основно на ограничаване на разходите с намаляване на съотношението на разходите с 3,7 процентни пункта в периода 2012—2016 г., но също така и на някои мерки за увеличаване на приходите. Въз основа на (преизчисленото) структурно салдо (5) планираното в програмата за стабилност годишно подобрение при структурния дефицит е съответно 1,2 %, 0,4 %, 0,9 % и 0,9 % от БВП за годините в периода 2013—2016 г. След коригирането на прекомерния дефицит в програмата се потвърждава средносрочната бюджетна цел (СБЦ) за балансирана бюджетна позиция в структурно изражение, която да бъде постигната до 2018 г. СБЦ е по-амбициозна от изискваната от Пакта за стабилност и растеж. Предвиденият темп на корекция в структурно изражение през 2017—2018 г. представлява достатъчен напредък към постигане на СБЦ. В програмата за стабилност се предвижда съотношението на държавния дълг към БВП да достигне върхова стойност през 2016 г. и след това да започне да намалява.
               Изпълнението на плановете за коригиране на дефицита и дълга е изложено на рискове от постигане на по-лоши от предвидените резултати. Мерките в подкрепа на целите за дефицита не са достатъчно конкретизирани, особено на регионално равнище. В програмата за стабилност не се представят мерки за 2016 г., а предишните временни мерки са удължени само до 2014 г. Планираните икономии от реформата на местното управление подлежат на значителни рискове, свързани с изпълнението. Освен това съществува несигурност във връзка с икономическата и финансовата ситуация и ситуацията на пазара на труда, както и тенденциите при приходите в контекста на продължаващите големи макроикономически дисбаланси. Цялостното осъществяване на приетата реформа на ранното пенсиониране и постигането на съгласие относно коефициента за устойчивост биха намалили рисковете в системата за социална сигурност. Налице е допълнителен риск, дължащ се на условните пасиви, свързани със схемите за защита на активите/гаранциите. Отбелязан е значителен напредък в докладването на изпълнението на бюджета, но съществуват възможности за едно по-прозрачно и своевременно изпълнение на предвидените в Закона за бюджетна стабилност механизми за превенция и корекция. Липсва системно и своевременно докладване относно просрочените задължения на държавата, чийто голям обем наложи необходимостта от ad hoc схема за изплащането им. Отчита се изоставане от графика за създаването на независим фискален съвет. Предложеното преразглеждане на правилата за индексиране за всички публични приходи и разходи би довело до бюджетни икономии и по-добра способност на цените да реагират на икономическите условия. В националната програма за реформи също така се отчита нуждата от допълнително повишаване на ефективността на разходите в сектора на здравеопазването и разходите за фармацевтични продукти, например чрез преразглеждане на референтните цени и централизиране на закупуването на фармацевтични продукти или чрез разширяване на съвместните плащания.

               (11)

               Въпреки че през 2012 г. се извърши значително ребалансиране на относителната данъчна тежест в посока на облагане на потреблението и облагане, свързано с опазването на околната среда, съотношението на данъците към БВП в Испания продължава да е сред най-ниските в Съюза. Ефективността на системата на данъчно облагане може допълнително да се повиши, като се увеличи дялът на по-благоприятните за растежа косвени данъци и се предприемат мерки за борба с данъчните измами и укриването на данъци в съответствие с усилията за фискална консолидация. Испания предприе някои мерки по отношение на стимулите към задлъжняване в корпоративното данъчно облагане, но са необходими допълнителни усилия в контекста на висока задлъжнялост на частния сектор.

               (12)

               Програмата за реформи във финансовия сектор се движи по план. По-конкретно, бяха извършени необходимите рекапитализации и бе създадено дружеството за управление на активи Sareb. В съответствие с решенията, взети съгласно правилата за държавна помощ преструктурирането на банките ще изисква постоянно внимание през следващите години. За да облекчи затрудненията на предприятията по отношение на финансирането и ликвидността, през 2012 г. Испания приложи мащабен план за изплащане на търговските задължения на регионалните и местните власти към предприятията (27,3 млрд. EUR) и стартира различни инициативи, за да разшири възможностите на фирмите за финансиране. За 2013 г. е предвидено продължение на този план.

               (13)

               Положението на пазара на труда продължава да е критично. Преориентирането на икономиката в посока на намаляване ролята на вътрешното търсене и строителството в контекста на липса на гъвкавост на пазара и несъответствие между търсените и предлаганите квалификации, наред с други фактори, допринесоха за увеличаване на равнището на безработицата до 27 % в началото на 2013 г. Особена тревога буди значителното увеличение на младежката безработица до 56 % и увеличението на дългосрочната безработица до 44,4 % от общата безработица в края на 2012 г. Наличните данни сочат, че реформата на пазара на труда от 2012 г. е започнала да води до по-висока вътрешна (за предприятията) гъвкавост, до известно намаляване на разходите за съкращения и до засилващо се задържане на ръста на заплатите. В националната програма за реформи беше обявено, че през юли 2013 г. ще бъде представена официална оценка на реформата спрямо заявените цели с цел тя да бъде допълнена, където това е необходимо. Реформите в сферата на активните политики по заетостта се забавиха, все още са нужни действия за модернизиране и подсилване на самата обществена служба по заетостта, а наскоро приетото отваряне на процеса за частни агенции за устройване на работа все още не е започнало да функционира пълноценно, като същото се отнася и за сътрудничеството между националните и регионалните обществени служби по заетостта (Единен портал за заетост).

               (14)

               Високият дял на безработните без формална квалификация (35 %) и недостатъчното съобразяване на образованието и обучението с нуждите на пазара на труда допринасят за високото равнище на младежката безработица, както и за дългосрочната безработица. Представената през март 2013 г. национална стратегия за младежка заетост и предприемачество за периода 2013—2016 г. съдържа редица краткосрочни и по-дългосрочни мерки за подобряване на възможностите на младите хора за заетост. Същевременно бе въведено двустранно професионално обучение, като осъществяването на пилотни проекти започна още през 2012 г. В националната програма за реформи за 2013 г. се подчертава също така колко важни са бързото осъществяване на реформата на образователната система и подобряването на цялостното качество на образованието и обучението.

               (15)

               Главно заради ситуацията на пазара на труда, но също и поради ограничената ефективност на социалната закрила в намаляването на бедността, Испания е на ниво под средното за ЕС при основните ключови показатели за измерване на бедността и социалното изключване, като децата са особено изложени на риск. Като цяло не бяха регистрирани значими подобрения в разработването на нови мерки на политиката. В националната програма за реформи не е включена информация за съдържанието или графика за одобряване на националния план за действие относно социалното приобщаване за периода 2013—2016 г. Основните предизвикателства се състоят в нуждата от рационализиране на целите и ресурсите съгласно адекватна рамка на политиката, подобряване на управлението и междуинституционалната координация на национално, регионално и местно равнище, опростяване на процедурите за лицата, кандидатстващи за социална помощ, и разглеждане на пречките пред мобилността. Известен напредък бе регистриран при мерките за справяне с детската бедност и повишаване ефективността на услугите за семейно подпомагане.

               (16)

               Слабостите в бизнес средата, като например сегментацията на вътрешния пазар или пречките за навлизане в отрасли в сектора на услугите, пречат на създаването на работни места и постигането на напредък при реформите в тази сфера отнема повече време от предвиденото в плана за реформи от септември 2012 г. Първият проект на Закона за единството на пазара бе приет от правителството през януари 2013 г., като се очаква той да бъде окончателно одобрен от парламента до края на 2013 г. Съгласно потвърдените ангажименти в националната праграма за реформи за 2013 г. се предвиждат изготвянето до края на юни 2013 г. на първи проект на закона за професионалните услуги и окончателното приемане преди края на 2013 г. на Закона за предприемачеството и интернационализацията на дружествата. Въпреки очакваните ефекти от тези реформи все още са налице възможности за допълнително облекчаване на условията за навлизане на пазара и излизане от него, по-конкретно чрез намаляване на сроковете, нужни за получаване на лиценз за търговска дейност, и чрез преразглеждане на нормативната уредба за обявяване в несъстоятелност. Освен това следва да се предприемат действия за премахване на регулаторните и другите пречки пред растежа на предприятията. Въпреки предприетите неотдавна реформи пречките пред навлизането на пазара на големи обекти за търговия на дребно продължават да ограничават конкуренцията в сектора за търговия на дребно. През септември 2012 г. правителството прие проектозакон за сливане на националния орган за защита на конкуренцията с надзорните и регулаторните органи в шест сектора, създавайки по този начин един-единствен орган — Националната комисия за пазарите и конкуренцията (НКПК). Цел на тази реформа е последователното прилагане на принципите на конкуренцията в различните сектори на икономиката. Премахването през 2012 г. на данъчното приспадане на лихвите, платени по погасяване и изплащане на ипотечни кредити, бе от съществено значение за това насочеността на облекченията да бъде изместена от придобиването на жилище, но усилията за създаване на по-голям и по-ефективен пазар за наемане на жилища, който също така би подпомогнал трудовата мобилност, все още се намират в ранна фаза.

               (17)

               Все още не са предприети действия за окончателно справяне с тарифния дефицит в сектора на електроенергията, който е свързан с потенциално голям условен пасив за бюджета и със значителни макроикономически рискове, тъй като мерките, представени през 2012 г. и в началото на 2013 г., бяха недостатъчни. В националната програма за реформи за 2013 г. правителството обяви, че до края на юни 2013 г. ще бъде представен проектозакон за допълнителни реформи в сектора на електроенергията. Съществуват възможности за допълнително увеличаване на конкуренцията на пазара на дребно на електроенергия. Транспортната инфраструктура е предостатъчна, но са налице възможности за по-строг избор на инвестициите и за отреждане на приоритет на ефективната поддръжка на съществуващите мрежи. Създаването на независима обсерватория, както е планирано, би помогнало в това отношение. В същото време технически и юридически пречки възпрепятстват конкуренцията в железопътния товарен и пътнически транспорт.

               (18)

               В условията на силна децентрализация е необходима засилена координация между различните публични администрации, както с цел ограничаване на разходите, така и за да се ограничи административната тежест за предприятията и домакинствата. За тази цел бяха предприети или са в ход няколко на брой инициативи. По-конкретно, през февруари 2013 г. правителството представи проектозакон за реформа на местната администрация (който трябва да бъде приет от парламента преди края на 2013 г.) и беше създадена комисия за реформата на публичната администрация. До края на юни 2013 г. тя ще представи предложения за реформа на испанската публична администрация. Протичат реформи за подобряване на функционирането на съдебната система. Въпреки това при някои мерки се натрупват забавяния и продължават да са налице възможности за повишаване на ефективността на испанската съдебна власт.

               (19)

               В рамките на европейския семестър Комисията направи цялостен анализ на икономическата политика на Испания. Тя извърши оценка на програмата за стабилност и на националната програма за реформи. Комисията взе предвид не само тяхното значение за провеждането на устойчива бюджетна и социално-икономическа политика в Испания, но и тяхното съответствие с правилата и насоките на ЕС предвид необходимостта от засилване на цялостното икономическо управление на Съюза чрез принос на равнището на ЕС към бъдещите решения на държавите-членки. Нейните препоръки в рамките на европейския семестър са изразени в препоръки 1—9 по-долу.

               (20)

               С оглед на тази оценка Съветът разгледа програмата за стабилност на Испания, като становището му (6) е изразено по-специално в препоръка 1 по-долу.

               (21)

               С оглед на задълбочения преглед, направен от Комисията, и тази оценка Съветът разгледа националната програма за реформи и програмата за стабилност. Заключението от оценката е, че предложената програма за реформи е широкообхватна и се движи в правилната посока. Същевременно в оценката се набляга на спешната необходимост от приемане и ефективно осъществяване на липсващите реформи, за да могат те да започнат да генерират очакваните положителни ефекти. Неговите препоръки съгласно член 6 от Регламент (ЕС) № 1176/2011 са отразени в препоръки 1, 2, 3, 4, 5, 7, 8 и 9 по-долу.

               (22)

               В рамките на европейския семестър Комисията също така извърши анализ на икономическата политика на еврозоната като цяло. На тази основа Съветът отправи специфични препоръки към държавите-членки, чиято парична единица е еврото (7). Като държава, чиято парична единица е еврото, Испания следва също така да гарантира цялостното и навременно изпълнение на тези препоръки,

         ПРЕПОРЪЧВА на Испания да предприеме следните действия през периода 2013—2014 г.:

               1.

               Да осъществи подобрението на структурното бюджетно салдо съгласно изискванията на препоръката на Съвета в рамките на процедурата при прекомерен дефицит, за да гарантира коригиране на прекомерния дефицит до 2016 г. За тази цел да приложи мерките, приети в бюджетните планове за 2013 г., на всички нива на управление и да укрепи средносрочната бюджетна стратегия с достатъчно конкретни структурни мерки за периода 2014—2016 г. Трайното коригиране на фискалните неравновесия се основава на надеждното провеждане на амбициозни структурни реформи, които биха повишили капацитета за приспособяване и биха увеличили потенциалния растеж и заетост. След коригирането на прекомерния дефицит да осъществи структурната корекция с подходящи темпове, така че да постигне СБЦ до 2018 г. Да осигури строго и прозрачно изпълнение на превантивните и коригиращи мерки, предвидени в закона за бюджетната стабилност. Да създаде независим бюджетен орган преди края на 2013 г., който да предоставя анализи и съвети и да следи за съответствието на фискалната политика с националните фискални правила и фискалните правила на ЕС. Да повиши ефективността и качеството на публичните разходи на всички нива на управление и да извърши систематичен преглед на основните разходни позиции до март 2014 г. Да повиши ефективността на разходите в сектора на здравеопазването, като същевременно запази достъпността за уязвимите групи, например чрез намаляване на разходите на болниците за фармацевтични продукти, засилване на координацията между различните видове грижи и подобряване на стимулите за ефективно използване на ресурсите. Да предприеме мерки за намаляване на оставащия обем просрочени задължения на държавата, да избягва допълнителното им натрупване и редовно да публикува данни за неуредените суми. Да приеме закона за премахване на индексирането с цел да намали инфлацията на публичните приходи и разходи, така че той да може да влезе в сила до началото на 2014 г., и да обмисли предприемането на допълнителни стъпки с цел да ограничи прилагането на клаузите за индексация. До края на 2013 г. да приключи с урегулирането на коефициента за устойчивост, за да осигури дългосрочната финансова стабилност на пенсионната система, включително чрез увеличаване на действителната пенсионна възраст чрез привеждане на пенсионната възраст или пенсионните доходи в съответствие с промените в очакваната продължителност на живота.

               2.

               Да извърши системен преглед на данъчната система до март 2014 г. Да обмисли допълнителното ограничаване на фискалните разходи в областта на прякото данъчно облагане, да проучи възможностите за допълнително ограничаване на прилагането на намалени ставки на ДДС и да предприеме допълнителни стъпки в областта на данъчното облагане, свързано с околната среда, особено по отношение на акцизите и данъците върху горивата. Да предприеме допълнителни мерки по отношение на стимулите към задлъжняване в корпоративното данъчно облагане. Да активизира борбата със сивата икономика и недекларирания труд.

               3.

               Да изпълни програмата във финансовия сектор за рекапитализация на финансовите институции, в това число мерките за насърчаване на небанковото посредничество, приети през ноември 2012 г.

               4.

               Да приключи оценката на реформата на пазара на труда от 2012 г., като обхване пълната гама от заложени в нея цели и мерки, до юли 2013 г. и при необходимост да представи изменения до септември 2013 г. До юли 2013 г. да приеме националния план за заетостта за 2013 г. и бързо да проведе ориентирана към резултатите реформа на активните политики по заетостта, включително чрез подобряване на насочването и повишаване на ефективността на предоставяните напътствия. Да укрепи и модернизира обществените служби по заетостта, за да осигури ефективна индивидуализирана помощ за безработните лица в зависимост от техния профил и нужди от обучение. Да повиши ефективността на програмите на обучение за преквалификация за по-възрастните и нискоквалифицираните работници. Да въведе в пълна експлоатация Единния портал за заетост и да ускори въвеждането на публично-частно сътрудничество в услугите за устройване на работа, за да гарантира ефективното му прилагане още през 2013 г.

               5.

               Да приложи и внимателно следи за ефективността на мерките за борба с младежката безработица, изложени в стратегията за младежко предприемачество и заетост за периода 2013—2016 г., например посредством гаранция за младежта. Да продължи да полага усилия за повишаване на адекватността на образованието и обучението към пазара на труда, за намаляване броя на преждевременно напускащите училище и за насърчаване на ученето през целия живот, по-конкретно чрез разширяване на приложението на двустранното професионално обучение отвъд рамките на провежданата в момента пилотна фаза, както и чрез въвеждане на всеобхватна система за наблюдение на резултатите на учащите до края на 2013 г.

               6.

               Да приеме и изпълни необходимите мерки за намаляване броя на лицата, изложени на риск от бедност и/или социално изключване, като засили активните политики по заетостта с цел да повиши пригодността за заетост на лицата, които са по-отдалечени от пазара на труда, както и като подобри насочването и повиши ефикасността и ефективността на мерките за подпомагане, включително качествените услуги за семейно подпомагане.

               7.

               Да приеме спешно и приложи проектозакона за единството на пазара и да ускори всички допълнителни действия, необходими за бързото му прилагане. Да осигури ефективността, автономията и независимостта на новосъздадения регулаторен орган. До края на 2013 г. да приеме и приложи Закона за професионалните асоциации и услуги с цел премахване на всяко неоснователно ограничение на достъпа до или упражняването на професионални дейности и Закона за предприемачеството. Да прегрупира и концентрира схемите за подпомагане за интернационализацията на предприятията. Да намали броя и продължителността на процедурите за получаване на лиценз, включително за промишлените дейности, и да разпространи използването на подхода за издаване на „експресен лиценз“ при дейностите, различни от търговията на дребно. Да преразгледа рамките за несъстоятелност за дружествата и физическите лица, включително чрез ограничаване на личната отговорност на предприемачите и улесняване на предоставянето на втори шанс на фалиралите предприятия. Да премахне неоправданите ограничения за установяването на големи търговски обекти за продажба на дребно. До март 2014 г. да извърши преглед на ефективността на регулаторната рамка с цел да подпомогне развиването на пазара за наемане на жилища.

               8.

               Да предприеме мерки за справяне с тарифния дефицит в сектора на електроенергията, като приеме и приложи структурна реформа в сектора на електроенергията до края на 2013 г. Да активизира действията, за да завърши свързването на електропреносната и газопреносната мрежа със съседните държави. Да намали условния пасив за публичните финанси, произтичащ от нерентабилната транспортна инфраструктура. Да изгради независим орган за наблюдение, който да допринася за оценяването на бъдещите големи инфраструктурни проекти. Да предприеме мерки за осигуряване на ефективна конкуренция в сектора на услугите за товарен и пътнически железопътен транспорт.

               9.

               Да приеме в съответствие с представения график реформата на местната администрация и до октомври 2013 г. да очертае план за повишаване на ефективността на публичната администрация като цяло. Да приеме и осъществи текущите реформи, за да повиши ефективността на съдебната система.

      Съставено в Брюксел на 9 юли 2013 година.

            За Съвета

            Председател

         R. ŠADŽIUS

      (1)  ОВ L 209, 2.8.1997 г., стр. 1.

      (2)  ОВ L 306, 23.11.2011 г., стр. 25.

      (3)  Продължават да се прилагат и за 2013 г. с Решение 2013/208/ЕС на Съвета от 22 април 2013 г. относно насоки за политиките за заетост на държавите-членки (ОВ L 118, 30.4.2013 г., стр. 21).

      (4)  ОВ C 219, 24.7.2012 г., стр. 81.

      (5)  Салдо, коригирано спрямо фазата на икономическия цикъл, без еднократните и другите временни мерки, преизчислено от службите на Комисията въз основа на данните в програмата и с помощта на общоприетата методика.

      (6)  Съгласно член 5, параграф 2 от Регламент (ЕО) № 1466/97.

      (7)  Вж. страница 97 от настоящия брой на Официален вестник.


title: 2012/128/ЕС: Препоръка на Съвета от 21 февруари 2012 година относно освобождаване на Комисията от отговорност във връзка с изпълнението на операциите на Европейския фонд за развитие (Девети ЕФР) за финансовата 2010 година

text:
               29.2.2012

               BG

               Официален вестник на Европейския съюз

               L 55/33

         ПРЕПОРЪКА НА СЪВЕТА
   от 21 февруари 2012 година
   относно освобождаване на Комисията от отговорност във връзка с изпълнението на операциите на Европейския фонд за развитие (Девети ЕФР) за финансовата 2010 година
   (2012/128/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Споразумението за партньорство между членовете на групата държави от Африка, Карибите и Тихоокеанския басейн, от една страна, и Европейската общност и нейните държави-членки, от друга страна, подписано в Котону на 23 юни 2000 г. (1) и изменено със споразумение, подписано в Люксембург на 25 юни 2005 г. (2),
   като взе предвид Вътрешното споразумение между представителите на правителствата на държавите-членки, заседаващи в рамките на Съвета, относно финансирането и управлението на помощта от Общността по Финансовия протокол към Споразумението за партньорство между членовете на групата държави от Африка, Карибите и Тихоокеанския басейн и Европейската общност и нейните държави-членки, подписано в Котону (Бенин) на 23 юни 2000 г., и относно разпределянето на финансовата помощ за отвъдморските страни и територии, по отношение на които се прилага четвърта част от Договора за ЕО (3) („Вътрешното споразумение“), за създаване, наред с другото, на Деветия европейски фонд за развитие (Девети ЕФР), и по-специално член 32, параграф 3 от него,
   като взе предвид Финансовия регламент от 27 март 2003 г., приложим за Деветия европейски фонд за развитие (4), и по-специално членове 96—103 от него,
   като разгледа приходните и разходните сметки и счетоводния баланс за операциите на Деветия ЕФР към 31 декември 2010 г. и Годишния доклад на Сметната палата относно дейностите, финансирани от Осмия, Деветия и Десетия европейски фонд за развитие (ЕФР) (5) за финансовата 2010 година, заедно с отговорите на Комисията, съдържащи се в този годишен доклад,
   като има предвид, че:

               (1)

               Съгласно член 32, параграф 3 от Вътрешното споразумение Европейският парламент освобождава Комисията от отговорност за финансовото управление на Деветия ЕФР по препоръка на Съвета.

               (2)

               Цялостното изпълнение на операциите на Деветия ЕФР през финансовата 2010 година от страна на Комисията е удовлетворително,

         ПРЕПОРЪЧВА на Европейския парламент да освободи Комисията от отговорност във връзка с изпълнението на операциите на Деветия ЕФР за финансовата 2010 година.

      Съставено в Брюксел на 21 февруари 2012 година.

            За Съвета

            Председател

         M. VESTAGER

      (1)  ОВ L 317, 15.12.2000 г., стр. 3.

      (2)  ОВ L 287, 28.10.2005 г., стр. 4.

      (3)  ОВ L 317, 15.12.2000 г., стр. 355.

      (4)  ОВ L 83, 1.4.2003 г., стр. 1.

      (5)  ОВ C 326, 10.11.2011 г., стр. 251.


title: Recommendation for a COUNCIL RECOMMENDATION on the United Kingdom’s 2013 national reform programme and delivering a Council opinion on the United Kingdom’s convergence programme for 2012-2017

text:
                         ЕВРОПЕЙСКА
                         КОМИСИЯ
                                              Брюксел, 29.5.2013
                                              COM(2013) 378 final
                                   Препоръка за
                            ПРЕПОРЪКА НА СЪВЕТА
   относно националната програма за реформи на Обединеното кралство за 2013 г.
   и за представяне на становище на Съвета относно конвергентната програма на
                  Обединеното кралство за периода 2012—2017 г.
                               {SWD(2013) 378 final}
BG                                                                             BG
 ---pagebreak---                                             Препоръка за
                                      ПРЕПОРЪКА НА СЪВЕТА
     относно националната програма за реформи на Обединеното кралство за 2013 г.
     и за представяне на становище на Съвета относно конвергентната програма на
                        Обединеното кралство за периода 2012—2017 г.
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално
   член 121, параграф 2 и член 148, параграф 4 от него,
   като взе предвид Регламент (ЕО) № 1466/97 на Съвета от 7 юли 1997 г. за засилване на
   надзора върху състоянието на бюджета и на надзора и координацията на
   икономическите политики1, и по-специално член 9, параграф 2 от него,
   като взе предвид Регламент (ЕС) № 1176/2011 на Европейския парламент и на Съвета
   от 16 ноември 2011 г. относно предотвратяването и коригирането на
   макроикономическите дисбаланси2, и по-специално член 6, параграф 1 от него,
   като взе предвид препоръката на Европейската комисия3,
   като взе предвид резолюциите на Европейския парламент4,
   като взе предвид заключенията на Европейския съвет,
   като взе предвид становището на Комитета по заетостта,
   след консултация с Икономическия и финансов комитет,
   като има предвид, че:
   (1)    На 26 март 2010 г. Европейският съвет постигна съгласие по предложението на
          Комисията да се започне изпълнението на нова стратегия за растеж и работни
          места — стратегията „Европа 2020“ — въз основа на засилена координация на
          икономическата политика, която стратегия ще се съсредоточи върху ключовите
          области, в които е необходимо да се предприемат действия за повишаване на
          потенциала за устойчив растеж и конкурентоспособността на Европа.
   (2)    На 13 юли 2010 г. въз основа на предложенията на Комисията Съветът прие
          препоръка относно общите насоки за икономическите политики на държавите
          членки и на Съюза (за периода 2010—2014 г.), а на 21 октомври 2010 г. прие
          решение относно насоките за политиките на държавите членки по заетостта5,
   1
          ОВ L 209, 2.8.1997 г., стр. 1.
   2
          ОВ L 306, 23.11.2011 г., стр. 25.
   3
          COM(2013) 378 окончателен.
   4
          P7_TA(2013)0052 и P7_TA(2013)0053.
   5
          Решение 2012/238/ЕС на Съвета от 26 април 2012 г.
BG                                                 2                                    BG
 ---pagebreak---        като заедно двата акта представляват т. нар. „интегрирани насоки“. Държавите
       членки бяха приканени да се съобразят с интегрираните насоки при
       провеждането на националната си икономическа политика и политика по
       заетостта.
   (3) На 29 юни 2012 г. държавните и правителствените ръководители взеха решение
       относно Пакт за растеж и работни места, с който се предоставя съгласувана
       рамка за действие на равнището на отделните държави, ЕС и еврозоната, като се
       използват всички възможни лостове, инструменти и политики. Те взеха решение
       относно действията, които да бъдат предприети на равнище държави членки,
       като изразиха пълната си ангажираност с постигането на целите на стратегията
       „Европа 2020“ и с изпълнението на специфичните за държавите препоръки.
   (4) На 6 юли 2012 г. Съветът прие препоръка относно националната програма за
       реформи на Обединеното кралство за 2012 г. и даде становището си относно
       актуализираната конвергентна програма на Обединеното кралство за 2012 г.,
       която обхваща периода 2012―2017 г.
   (5) На 28 ноември 2012 г. Комисията прие годишния обзор на растежа6, с което
       постави началото на европейския семестър за координация на икономическите
       политики за 2013 г. Въз основа на Регламент (ЕС) № 1176/2011 Комисията прие
       също на 28 ноември 2012 г. Доклад за механизма за предупреждение7, в който
       беше посочено, че Обединеното кралство е една от държавите членки, за които
       ще се извърши задълбочен преглед.
   (6) На 14 март 2013 г. Европейският съвет одобри приоритетите, насочени към
       осигуряване на финансова стабилност, бюджетна консолидация и действия за
       стимулиране на растежа. Той подчерта необходимостта от провеждане на
       диференцирана и благоприятстваща растежа бюджетна консолидация,
       възстановяване на нормалните условия за отпускане на заеми за икономиката,
       насърчаване на растежа и конкурентоспособността, справяне с безработицата и
       социалните последици от кризата и модернизиране на публичната
       администрация.
   (7) На 10 април 2013 г. Комисията публикува резултатите от задълбочения преглед8
       за Обединеното кралство, извършен съгласно член 5 от Регламент (ЕС) №
       1176/2011. Анализът на Комисията дава основание да се заключи, че в
       Обединеното кралство са налице макроикономически дисбаланси, които трябва
       да бъдат следени и за които са необходими политически действия. По-специално
       внимание заслужават макроикономическите промени в областта на
       задлъжнялостта на домакинствата, свързани с големите ипотечни заеми и
       особеностите на жилищния пазар, както и неблагоприятните промени в областта
       на външната конкурентоспособност, особено що се отнася до стоковия износ и
       слабия растеж на производителността.
   (8) На 30 април 2013 г. Обединеното кралство представи своята конвергентна
       програма за 2013 г., която обхваща периода 2012―2017 г., и своята
       националната програма за реформи за 2013 г. Двете програми бяха оценени
       едновременно, за да бъдат отчетени взаимовръзките между тях.
   6
       COM(2012) 750 окончателен.
   7
       COM(2012) 751 окончателен.
   8
       SWD(2013) 125 окончателен.
BG                                         3                                         BG
 ---pagebreak---    (9)  Съгласно точка 4 от Протокол (№ 15) за някои разпоредби, отнасящи се до
        Обединеното кралство Великобритания и Северна Ирландия, задължението
        съгласно член 126, параграф 1 от Договора за функционирането на Европейския
        съюз за избягване на прекомерен бюджетен дефицит не се прилага по отношение
        на Обединеното кралство. Точка 5 от Протокола предвижда, че Обединеното
        кралство се стреми да избягва прекомерен бюджетен дефицит. На 8 юли 2008 г.
        в съответствие с член 104, параграф 6 от Договора за създаване на Европейската
        общност Съветът реши, че в Обединеното кралство е налице прекомерен
        дефицит.
   (10) Въз основа на оценката на конвергентната програма за 2013 г. в съответствие с
        Регламент (ЕО) № 1466/97 на Съвета Съветът е на мнение, че
        макроикономическият сценарий в основата на бюджетните прогнози на
        програмата изглежда реалистичен. Целта на бюджетната стратегия, очертана в
        конвергентната програма, е постигането в края на непрекъснат петгодишен
        период на почти балансиран бюджет, коригиран спрямо фазата на
        икономическия цикъл. Общият бюджетен дефицит достигна максимум от 11,5 %
        от БВП през 2009―2010 г.9, като през 2012―2013 г. бе намален до 5,6 % от
        БВП, благодарение на еднократни мерки, които изкуствено намалиха дефицита с
        2 процентни пункта през 2012―2013 г. От конвергентната програма обаче е
        видно, че се предвижда правителството да не спази крайния срок за коригиране
        на прекомерния дефицит (2014―2015 г.), определен от Съвета, като в
        посочената година се очаква дефицитът да възлиза на 6,0 % от БВП. Според
        прогнозите в програмата се очаква годината на коригиране на прекомерния
        дефицит да бъде 2017―2018 г., като възлиза на 2,3 % от БВП ― три години след
        крайния срок, определен от Съвета през декември 2009 г. В програмата се
        предвижда незначително подобрение на общия структурен бюджетен дефицит,
        преизчислен от службите на Комисията, от 5,6 % от БВП през 2013―2014 г. до
        5,1 % от БВП през 2014―2015 г. През периода от 2010―2011 г. до 2012―2013 г.
        средната коригирана бюджетна консолидация се изчислява на 1,0 % от БВП,
        което е доста под препоръчаното от Съвета ― 1¾ % от БВП. Основният риск за
        бюджетните прогнози произтича от по-нисък от очаквания растеж поради
        непрекъснато висока инфлация, която ограничава частното потребление, както и
        евентуално влошаване на международната среда, което може да засегне
        търговията и инвестициите. В конвергентната програма не е посочена
        средносрочна бюджетна цел, както е предвидено в Пакта за стабилност и растеж.
        Правителството продължава със своята стратегия за бюджетна консолидация, но
        поради по-високи от очакваните разходи, дължащо се на действието на
        автоматичните стабилизатори, и по-ниски от очакваните данъчни приходи,
        дефицитът е по-висок от предвидения. Също така предприетите досега
        консолидационни мерки не бяха достатъчни за постигане на бюджетната
        консолидация, необходима за коригиране на прекомерния дефицит. Освен това
        остават относително неоползотворени приходите от евентуална структурна
        реформа, напр. имаща за цел повишената ефективност на данъчната система
        посредством изменения на структурата на ставките за ДДС. Държавният дълг
        като процент от БВП нарасна от 56,1 % през 2008―2009 г. до 90,7 % през
        2012―2013 г. Според програмата консолидираният държавен дълг се очаква да
        нарасне до 100,8 % от БВП през 2015―2016 г. и 2016―2017 г., преди да спадне
        до 99,4 % през 2017―18 г.
   9
        2009―2010 г. се отнася за финансовата година, която започва на 1 април и завършва на 31 март.
BG                                               4                                                    BG
 ---pagebreak---    (11) Намаляването на задлъжнялостта на домакинствата в Обединеното кралство
         продължи през 2012 г., но при стойност, равна на 96 % от БВП, тя остава доста
         над средните стойности за еврозоната и намаляването на задлъжнялостта може
         да не се запази, когато икономиката започне да се възстановява и сделките с
         имоти се върнат към по-нормални равнища. В контекста на жилищен недостиг
         цените на жилищата остават високи и нестабилни. Поради съчетанието от
         високи цени на жилищата и широко разпространеното използване на ипотечни
         заеми с променлив лихвен процент, домакинствата са особено уязвими към
         промени в лихвените проценти и към нарастване на безработицата.
         Правителството предприе действия за реформа на законите за териториалното
         планиране, но жилищното строителство продължава да е на ниско равнище и
         системата за планиране, включително ограниченията, свързани със „зеления
         пояс“, продължава да бъде значително препятствие пред предлагането на
         жилища. Държавната намеса, която стимулира търсенето на жилища повече от
         предлагането, включително наскоро обявената схема „Помощ за покупка“ (Help
         to Buy), би могла да изостри тази ситуация чрез увеличаване на цените на
         жилищата и дълговете на домакинствата. Системата за данъчно облагане на
         недвижимите имоти в Обединеното кралство съчетава регресивен периодичен
         данък (Сouncil Tax) с прогресивен данък върху трансакциите (Stamp Duty Land
         Tax). Вероятно комбинацията от високи цени на жилищата, затруднени финанси
         на домакинствата и по-предпазливи критерии за предоставяне на заеми ще
         продължи да не позволява на много домакинства със средни доходи да станат
         собственици на жилище. В този контекст наемането на жилище би могло да се
         превърне в по-привлекателна и по-надеждна дългосрочна алтернатива на
         притежаването на жилище.
   (12)  Обединеното кралство е изправено пред предизвикателствата на безработицата и
         непълната заетост, особено сред младите хора. В началото на 2013 г. равнището
         на безработицата беше 7,8 % и се очаква то да остане сравнително непроменено
         през 2013 г. и 2014 г. Младежката безработицата е много по-висока — 20,7 %, и
         от 2007 г., когато възлизаше на 14,3 %, нараства постоянно. Делът на младите
         хора, които не участват във форма на заетост, образование или обучение, е 14 %.
         Заетостта в частния сектор нарасна значително през последната година, като се
         има предвид бавният растеж на БВП, но растежът на производителността и
         заплащането е слаб. В Обединеното кралство също се наблюдава
         свръхпредлагане на нискоквалифицирани работници, за които търсенето
         намалява. В същото време в Обединеното кралство има недостиг на работници с
         висококачествени професионални и технически умения, което допринася за
         липсата на външна конкурентоспособност. Въпреки известен напредък през
         последните години, значителна част от младите хора нямат уменията и
         квалификациите, необходими, за да се конкурират успешно на пазара на труда.
         Равнището на безработица сред нискоквалифицираните работници на възраст от
         15 до 25 години е 37,2 % ― значително над средното за ЕС. Съществуващата
         политика на професионално образование и обучение прекалено набляга на
         основните умения и квалификациите от ниво 2, докато икономиката все повече
         се нуждае от по-високи квалификации. Въпреки че са направени усилия за
         подобряване на качеството на програмите за чиракуване, са необходими
         допълнителни усилия. По-специално системата на квалификациите продължава
         да бъде много сложна, което може да повлияе отрицателно върху участието на
         предприятията в програмите за чиракуване. Обединеното кралство би могло да
         се опре на текущата програма за младежка заетост (Youth Contract), за да
BG                                          5                                            BG
 ---pagebreak---         осъществи програмата „Гаранция за младежта“ с оглед решаването на проблема
        с младежката безработица и с тези, които не участват в никаква форма на
        заетост, образование или обучение.
   (13) Слабите стимули за работа са постоянен проблем в Обединеното кралство. За
        справяне с този проблем органите планират въвеждането на универсален кредит,
        който ще позволи на хората да запазват по-голяма част от получаваните
        обезщетения, когато започнат работа. Докато универсалният кредит би могъл да
        има положително въздействие върху заетостта, много ще зависи от
        ефективността на изпълнението и службите за подпомагане, включително
        взаимодействието с други социални обезщетения. Успоредно с това много от
        обезщетенията и данъчните кредити за тези, които са в работоспособна възраст,
        ще се увеличават с 1 % годишно до 2016 г., което е под очакваното равнище на
        инфлацията. Също така през април 2013 г. бяха въведени редица други реформи
        на социалните обезщетения. Налице е риск от увеличаване на бедността,
        включително и на детската бедност, за тези, които живеят в домакинства, които
        не могат да намерят работа. За разлика от това обхватът, равнището и
        актуализирането на всеобщите и на зависещите от имущественото състояние
        плащания към пенсионери са до голяма степен незасегнати от икономиите.
        Ранните резултати от „Програмата за работа“ разкриват възможности за
        подобряване на осъществяването и резултатите. Обединеното кралство е
        изправено също пред текущото предизвикателство за увеличаване на заетостта
        на родителите и повишаване на предлагането на високачествени детски грижи
        на достъпни цени. 17,3 % от децата в Обединеното кралство живеят в
        безработни семейства, като този дял е втори по големина в ЕС. Понастоящем
        разходите за детски грижи в Обединеното кралство са сред най-високите в ЕС,
        което създава особени проблеми на втория работещ в домакинствата и на
        самотните родители. През 2010 г. едва 4 % от децата под тригодишна възраст са
        посещавали целодневно официални детски заведения, което е доста под
        средното за ЕС равнище от 14 %.
   (14) Натрупаният от Обединеното кралство корпоративен дълг е умерено висок, но
        някои предприятия срещат затруднения при осигуряването на кредити и бизнес
        инвестициите остават на много ниски нива. Небивалият спад на бизнес
        инвестициите след 2007 г. бе причина брутообразуването на основен капитал да
        спадне до 14,2 % от БВП през 2012 г. Това е третото най-ниско равнище в ЕС.
        Обединеното кралство има ниско ниво на разходи на предприятията за
        научноизследователска и развойна дейност, които са спаднали от 1,17 % от БВП
        през 2001 г. на 1,09 % през 2011 г. Бизнес инвестициите започнаха да нарастват
        леко с годишно увеличение от 4,9 % през 2012 г., но продължават да са ниски.
        Нетното кредитиране на корпоративния сектор остана отрицателно през 2012 г.
        Докато големите предприятия със силни баланси са в състояние да вземат заеми
        с рекордно ниски разходи по обслужването им, много други предприятия, по-
        специално МСП, изпитват затруднения при осигуряването на кредити. Този
        проблем се изостря от ограничената конкуренция в банковия сектор. Правилното
        прилагане на препоръките на Комитета за финансова политика (Financial Policy
        Committee) по отношение на предпазливото изчисляване на капиталовите
        изисквания за банките и за справяне с отчетения недостиг на капитал, без да се
        препятства кредитирането на икономиката, следва да подпомогне засилването на
        финансовата стабилност на банкова система на Обединеното кралство.
BG                                           6                                         BG
 ---pagebreak---    (15) Обединеното кралство е изправено пред предизвикателството да обнови и
        модернизира своята енергийна и транспортна инфраструктура. Обединеното
        кралство се нуждае от значителни инвестиции в нови мощности за производство
        на електроенергия до 2020 г. ― както за замяна на старите инсталации, които
        предстои да бъдат закрити, така и за изпълнение на задължението за
        възобновяемите енергийни източници и спазване на по-строгите стандарти за
        въглеродните емисии. Делът от 3,8 % на възобновяемите енергийни източници в
        крайното потребление на енергия нарежда страната на 25-то място от 27-те
        държави членки (средно за ЕС ― 13,0 %). За улесняване на адекватните и
        навременни инвестиции ще бъде необходима регулаторна сигурност.
        Недостатъците в капацитета и качеството на транспортните мрежи на
        Обединеното кралство са структурен проблем за икономиката, особено за
        производителите, разпространителите и износителите на стоки. В момента
        съществува значително несъответствие между предвиденото държавно и частно
        финансиране и натрупалите се случаи, в които има нужда от транспортни
        инвестиции. Това е нещо, което правителството се стреми да разреши, като
        насочва приоритетно публичните разходи към инфраструктурата и привлича
        допълнително частно инвестиране. Разходите за труд за единица продукция в
        транспортното строителство и поддръжка продължават да са високи в
        Обединеното кралство.
   (16) В рамките на европейския семестър Комисията направи цялостен анализ на
        икономическата политика на Обединеното кралство. Тя извърши оценка на
        конвергентната програма и националната програма за реформи и представи
        задълбочен преглед. Тя взе предвид не само тяхното значение за провеждането
        на устойчива бюджетна и социално-икономическа политика в Обединеното
        кралство, но и тяхното съответствие с правилата и насоките на ЕС предвид на
        необходимостта от засилване на цялостното икономическо управление на
        Европейския съюз чрез принос на равнище ЕС към бъдещите решения на
        държавите членки. Препоръките ѝ в рамките на европейския семестър са
        изразени в препоръки 1―6 по-долу.
   (17) С оглед на тази оценка Съветът разгледа конвергентната програма на
        Обединеното кралство, като становището10 му е изразено по-специално в
        препоръка 1 по-долу.
   (18) С оглед на задълбочения преглед, направен от Комисията, и тази оценка Съветът
        разгледа националната програма за реформи и конвергентната програма на
        Обединеното кралство. Неговите препоръки по член 6 от Регламент (ЕС)
        № 1176/2011 са изразени по-специално в препоръки 2, 3, 5 и 6 по-долу.
   ПРЕПОРЪЧВА на Обединеното кралство да предприеме следните действия в периода
   2013—2014 г.:
   1.    Да прилага засилена бюджетна стратегия, подкрепена от достатъчно конкретни
         мерки, през 2013―2014 г. и след това. Да гарантира устойчивото коригиране
         на прекомерния дефицит до 2014/2015 г. и постигането на бюджетната
         корекция, посочена в препоръките на Съвета по процедурата при прекомерен
         дефицит (ППД), както и да осигури трайно намаляване на съотношението на
         държавния дълг към БВП. Трайната корекция на бюджетните дисбаланси
         изисква надеждното изпълнение на амбициозна програма за структурни
         реформи, които да доведат до повишаване на капацитета за корекции и
   10
        Съгласно член 9, параграф 2 от Регламент (EО) № 1466/97 на Съвета.
BG                                                7                                   BG
 ---pagebreak---       стимулиране на потенциалния растеж. Да прилага диференциран, насърчаващ
      растежа подход за бюджетна дисциплина, включително чрез даване на
      приоритет на своевременни капиталови разходи с висока икономическа
      възвръщаемост и чрез балансиран подход към състава на консолидационните
      мерки и насърчаване на средносрочната и дългосрочната бюджетна
      устойчивост. С цел повишаване на приходите да използва в по-висока степен
      стандартната ставка на ДДС.
   2. Да предприеме допълнителни мерки за увеличаване на предлагането на
      жилища, включително чрез допълнително либерализиране на законите за
      териториалното планиране и ефикасно функциониране на системата за
      планиране. Да гарантира, че жилищната политика, включително схемата
      „Помощ за покупка“ (Help to Buy), не поощрява прекалено ипотечните заеми и
      не води до по-високи цени на жилищата. Да продължи реформите на данъчното
      облагане на земята и недвижимите имоти, за да се намалят изкривяванията и се
      насърчи своевременното жилищно строителство. Да предприеме стъпки за
      подобряване на правната уредба на наемния пазар, по-специално като направи
      условията за дългосрочно наемане по-привлекателни както за наемателите,
      така и за наемодателите.
   3. Въз основа на програмата за младежка заетост (Youth Contract) да засили
      мерките за справяне с младежката безработица, например чрез „Гаранция за
      младежта“. Да повиши качеството и продължителността на чиракуването, да
      опрости системата на квалификациите и да засили ангажимента на
      работодателите, по-специално по отношение на придобиването на напреднали
      и междинни технически умения. Да намали броя на младите хора на възраст
      между 18 и 24 години, които са с много слаби основни умения, включително
      чрез ефективно прилагане на програмата за краткосрочни стажове.
   4. Да увеличи усилията за подпомагане на домакинствата с ниски доходи и
      намаляване на детската бедност, като гарантира, че универсалният кредит и
      другите реформи на системата за социално подпомагане имат за резултат
      справедлива система за данъчно облагане и социални плащания с по-ясно
      определени стимули за работа и служби за подпомагане. Да ускори
      изпълнението на планираните мерки за намаляване на разходите за грижи за
      децата и повишаване на техните качество и достъпност.
   5. Да предприеме по-нататъшни действия за подобряване на достъпността на
      банково и небанково финансиране за корпоративния сектор, като
      същевременно се гарантира, че мерките са насочени главно към жизнеспособни
      дружества, особено за МСП. Да намали пречките за навлизане в банковия
      сектор, да понижи разходите за преминаване към друг доставчик на услуги и да
      улесни появата на конкурентни банки чрез продажбата на активи на банковата
      система. Да прилага ефективно препоръките на Комитета за финансова
      политика по отношение на предпазливата оценка на капиталовите изисквания
      за банките и за справяне с отчетения недостиг на капитал.
   6. Да предприеме мерки за улесняване на навременното увеличение на
      инвестициите в мрежова инфраструктура, по-специално като насърчава по-
      ефективните и стабилни процедури на планиране и вземане на решения. Да
      осигури стабилна регулаторна уредба за инвестиране в нови енергийни
      мощности, включително в областта на възобновяемата енергия. Да подобри
      капацитета и качеството на транспортните мрежи, като осигури по-голяма
BG                                       8                                         BG
 ---pagebreak---           предвидимост и сигурност при планирането и финансирането и като намери
          най-ефективната комбинация от публични и частни капиталови източници.
   Съставено в Брюксел на […] година.
                                        За Съвета
                                        Председател
BG                                        9                                      BG


title: Recommendation for a COUNCIL RECOMMENDATION on the National Reform Programme 2011 of Germanyand delivering a Council opinionon the updated Stability Programme of Germany, 2011-2014

text:
              ЕВРОПЕЙСКА КОМИСИЯ
                                            Брюксел, 7.6.2011
                                            SEC(2011) 807 окончателен
                                Препоръка за
                         ПРЕПОРЪКА НА СЪВЕТА
      относно националната програма за реформи на Германия за 2011 г.
                  и за представяне на становище на Съвета
относно актуализираната програма за стабилност на Германия за периода 2011—
                                   2014 г.
                         {SEC(2011) 714 окончателeн}
 ---pagebreak---                                                Препоръка за
                                      ПРЕПОРЪКА НА СЪВЕТА
            относно националната програма за реформи на Германия за 2011 г.
                             и за представяне на становище на Съвета
     относно актуализираната програма за стабилност на Германия за периода 2011—
                                                   2014 г.
   СЪВЕТЪТ НА ЕВРОПЕЙСКИЯ СЪЮЗ,
   Като взе предвид Договора за функционирането на Европейския съюз, и по-специално
   член 121, параграф 2 и член 148, параграф 4 от него,
   като взе предвид Регламент (ЕО) № 1466/97 на Съвета от 7 юли 1997 г. за засилване на
   надзора върху състоянието на бюджета и на надзора и координацията на
   икономическите политики1, и по-специално член 5, параграф 3 от него,
   като взе предвид препоръката на Европейската комисия2,
   като взе предвид заключенията на Европейския съвет,
   като взе предвид становището на Комитета по заетостта,
   след консултация с Икономическия и финансов комитет,
   като има предвид, че:
   (1)    На 26 март 2010 г. Европейският съвет постигна съгласие по предложението на
          Европейската комисия да се започне изпълнението на нова стратегия за работни
          места и растеж — стратегията „Европа 2020“ — въз основа на засилена
          координация на икономическата политика, съсредоточена върху ключовите
          области, в които е необходимо да се предприемат действия за повишаване на
          потенциала за устойчив растеж и конкурентоспособността на Европа.
   (2)    На 13 юли 2010 г. Съветът прие препоръка относно общите насоки за
          икономическата политика на държавите-членки и на Съюза (за периода 2010—
          2014 г.), а на 21 октомври 2010 г. прие решение относно насоките за политиката
          на държавите-членки по заетостта3, като двата акта заедно представляват
          „интегрираните насоки“. Държавите-членки бяха призовани да се съобразят с
   1
          OВ L 209, 2.8.1997 г., стp. 1.
   2
          ОВ C…, …г., стр....
   3
          Запазват се и за 2011 г. с Решение 2011/308/ЕС на Съвета от 19 май 2011 г.
BG                                                    2                                  BG
 ---pagebreak---        интегрираните насоки при провеждането на националната си икономическа
       политика и политика по заетостта.
   (3) На 12 януари 2011 г. Комисията прие първия годишен обзор на растежа, с което
       постави началото на нов цикъл на икономическото управление в ЕС и на първия
       европейски семестър за предварителна интегрирана координация на политиката
       съгласно стратегията „Европа 2020“.
   (4) На 25 март 2011 г. Европейският съвет одобри приоритетите за фискалната
       консолидация и структурната реформа (в съответствие със заключенията на
       Съвета от 15 февруари и 7 март 2011 г. и въз основа на годишния обзор на
       растежа, изготвен от Комисията). Той подчерта необходимостта да се даде
       приоритет на възстановяването на стабилността на бюджетите и фискалната
       устойчивост, намаляването на безработицата чрез реформи на пазара на труда и
       полагането на нови усилия за повишаване на растежа. Съветът поиска от
       държавите-членки да превърнат тези приоритети в конкретни мерки, които да
       бъдат включени в техните програми за стабилност или програми за
       конвергенция и в националните програми за реформи.
   (5) На 25 март 2011 г. Европейският съвет също така прикани държавите-членки,
       участващи в пакта „Евро плюс“, да представят своите задължения достатъчно
       рано, за да бъдат включени в програмите им за стабилност или програмите им за
       конвергенция и в националните програми за реформи.
   (6) На 27 април 2011 г. Германия представи актуализираната си Програма за
       стабилност, която обхваща периода 2011 — 2015 г., а на 7 април 2011 г. —
       своята Национална програма за реформа за 2011 г. Двете програми бяха оценени
       едновременно, за да бъдат отчетени взаимовръзките между тях.
   (7) Германската икономика навлезе в кризата със сравнително силни позиции.
       Резкият спад в световната търговия обаче доведе до срив на износа и
       инвестициите през 2009 г., като реалният БВП се сви с безпрецедентните 4,7%.
       Въпреки това, след като се повиши незначително, безработицата отново започна
       да се понижава от края на 2009 г. Изненадващата устойчивост на пазара на труда
       отразява положителните ефекти от направени в миналото реформи за
       намаляване на работното време и от субсидиите за краткосрочна работа.
       Икономиката се възстанови убедително от рецесията, като реалният БВП се
       повиши с 3,6% през 2010 г. Износът до голяма степен компенсира огромния
       спад, наблюдаван през 2009 г., и проправи пътя на по-мащабно възстановяване,
       което води до намаляващ излишък по текущата сметка. Икономиката
       допълнително подобри конкурентоспособността си спрямо повечето от
       членовете на еврозоната. От балансирана позиция консолидираният държавен
       бюджет стигна до дефицит от 3% от БВП през 2009 г. в резултат на действието с
       пълна сила на автоматичните стабилизатори и на дискреционните мерки за
       противодействие на икономическия спад. Икономическото възстановяване
       помогна за ограничаване на дефицита през 2010 г. (3,3% от БВП), въпреки
       действащите фискални стимули и мерки в подкрепа на финансовите пазари.
   (8) Въз основа на оценката на актуализираната Програма за стабилност в
       съответствие с Регламент (ЕО) № 1466/97 на Съвета, Съветът е на мнение, че в
       макроикономическия сценарий, на който се основава програмата за стабилност,
BG                                         3                                          BG
 ---pagebreak---         се проявява предпазливост за 2011 г., а оценките за периода след това са
        реалистични; това показва също и съпоставка с прогнозата на Комисията от
        пролетта на 2011 г. Програмата залага растеж на реалния БВП с 2,3 % през 2011
        г., забавяне до 1,8 % през 2012 г. и до средно 1,5 % за периода 2013-2015 г. В
        програмата се предвижда понижаване на дефицита под референтната стойност
        от 3 % от БВП още през 2011 г. — две години преди срока, определен от Съвета,
        както и допълнителен напредък към постигането на средносрочната цел (СЦ) —
        дефицит през 2014 г. от 0,5 % от БВП в структурно изражение. След очакваната
        корекция на прекомерния дефицит темпът на приспособяване към СЦ,
        предвиден от програмата, ще се понижи под референтната стойност от 0,5 % от
        БВП през 2013 г. и 2014 г. Съотношението на дълга към БВП се повиши с почти
        10 пункта през 2010 г.4, но се очаква то отново да започне да се понижава от
        2011 г., като до 2015 г. ще достигне 75,5 % от БВП, оставайки над референтната
        стойност, предвидена в Договора. Рисковете пред бюджетните перспективи
        изглеждат в общи линии балансирани за 2011 г., но резултатите след това могат
        да се окажат по-слаби от очакваното, тъй като някои икономии може да не бъдат
        реализирани. Някои мерки все още са предмет на обсъждане (напр. данък за
        енергията и данък в областта на финансите), а други все още не са уточнени
        (например подобрения на ефективността на публичната администрация). Освен
        това не се изключват и евентуални допълнителни мерки в подкрепа на
        финансовите пазари.
   (9)  Тъй като с неотдавнашната реформа на системата за здравеопазването се
        въведоха мерки за овладяване на нарастването на разходите главно през 2011 г.
        и 2012 г., по-нататъшните стъпки за увеличаване на ефективността на
        публичните разходи за здравеопазване, както и в областта на дългосрочните
        грижи, ще подкрепят предвиждания план за консолидация. В същото време
        поддържането на курс към консолидация, ориентиран до голяма степен към
        растежа, включително посредством осигуряване на подходящо равнище на
        разходите за образование, ще помогне за повишаване на потенциала за
        дългосрочен растеж.
   (10) Въпреки че фискалната рамка на Германия бе значително укрепена чрез
        въвеждане на конституционни бюджетни разпоредби, чрез създаването на Съвет
        за стабилност и на система за ранно предупреждение с цел предотвратяване на
        бюджетни неравновесия, все още са необходими допълнителни усилия за
        пълното прилагане на бюджетните разпоредби на равнище провинции (Länder).
        По-нататъшното укрепване на свързания с тях механизъм за мониторинг и
        санкциониране също ще увеличи надеждността на публичните финанси на
        Германия.
   (11) Кризата разкри сериозни слабости в германския банков сектор. Сериозните
        загуби и обезценки вследствие на международни инвестиции в ипотечни заеми и
        в структурирани активи отслабиха капиталовата база на някои банки и доведоха
        до необходимостта от сериозни държавни интервенции. Кризата също така
   4
        Скокът през 2010 г. беше до голяма степен обусловен от факта, че две проблемни банки
        прехвърлиха обезценените активи на съответните „лоши банки“, които попадат в сектора на
        държавното управление. В съответствие с насоките на Евростат за счетоводни правила за
        финансови ликвидационни структури съответните пасиви на „ лошите банки“, се отразиха пряко
        на равнището на дълга.
BG                                             4                                                   BG
 ---pagebreak---         разкри слабостите на някои Landesbanken, които още преди кризата страдаха от
        недостиг на ефективни структури за управление на риска и от липсата на
        жизнеспособен и подходящо финансиран бизнес модел. По-нататъшната
        реформа на банковия сектор, включително преструктуриране на Landesbanken,
        нуждаещи се от жизнеспособен бизнес модел и адекватна капиталова база, както
        и укрепването на регулаторната и надзорна рамка, ще допринесат за запазване на
        стабилността на финансовия сектор и ще подсигурят по-ефикасно разпределение
        на спестяванията на вътрешния пазар като средство за укрепване на търсенето и
        инвестициите.
   (12) Потенциалът за растеж и структурната конкурентоспособност на германската
        икономика зависят до голяма степен от добре обучената висококвалифицирана
        работна сила, но недостигът на работна ръка може да стане още по остър в
        резултат на развитието на демографската ситуация. Това подчертава значението
        на пълното оползотворяване на потенциала на работната сила чрез премахване
        на пречките за участие на пазара на труда на определени групи от населението
        (възрастните работници, жени, нискоквалифицирани работници и граждани на
        страни извън ЕС), както и на по-нататъшното развитие на човешкия капитал.
        Вземането на мерки по отношение на данъчната тежест, която остава висока
        особено за хората с ниски и средни доходи, ще подобри стимулите за работа,
        като същевременно ще позволи увеличението на заплатите да се преобразува в
        по-голяма степен в по-високи разполагаеми доходи и в нарастване на
        вътрешното търсене. Намаляването на високите пределни данъчни ставки за
        доходите на втори член на домакинството, произтичащо от съвместното
        подоходно облагане на двойките, чрез преминаване към система на
        индивидуално данъчно облагане, би могло да помогне за намаляване на случаите
        на непълно работно време в полза на работа на пълно работно време. По-
        нататъшното повишаване на достъпа до детски заведения също ще подпомогне
        по-специално все още ниското участие на жените в работната сила на пълен
        работен ден. Освен това увеличаването на броя на лицата с професионални
        квалификации може да засили перспективите за участие в пазара на труда на
        нискоквалифицираните работници.
   (13) В последно време Германия взе решения с широк хоризонт във връзка с
        бъдещето на нейната енергийна диверсификация. Прилагането на Националната
        енергийна концепция предполага основна промяна в енергийните доставки и ще
        окаже влияние върху цените на енергията и върху конкурентоспособността на
        икономиката в средносрочен до дългосрочен план. Ето защо ефективността на
        разходите следва да бъде основен ръководен принцип за прилагането на
        Националната енергийна концепция на базата на ефективно потребление на
        енергия, на ефективни от гледна точка на разходите схеми за подпомагане, на
        енергийни системи за възобновяеми енергийни източници с подходящ капацитет
        и на конкурентни енергийни пазари.
   (14) Повишаването на конкуренцията в сектора на услугите ще засили нарастването
        на производителността и ще подкрепи вътрешното търсене. По-динамичният
        растеж на сектора на услугите може също така да допринесе за разширяването
        на основата за нарастване на търсенето и предлагането в Германия. Въпреки
        значителния напредък през последните години чрез прилагането на Директивата
        за услугите изглежда има възможности за по-нататъшно ограничаване на
        пречките за влизане и излизане на предприятия, по-специално чрез по-
BG                                         5                                           BG
 ---pagebreak---         нататъшно опростяване на системата за разрешителни и лицензи. Правилата за
        някои професионални услуги (например архитекти, фармацевти, адвокати)
        изглеждат по-строги в сравнение с други страни, а регулаторните пречки пред
        навлизането на занаятчии също изглеждат по-големи. Що се отнася до услугите,
        предоставяни чрез мрежи, конкуренцията, по-специално в железопътния сектор,
        все още е възпрепятствана. Тук все още се наблюдава забавяне на ефективното
        разделяне на управлението на инфраструктурата и транспортните услуги, като
        предпоставка за наличието на конкурентен пазар. Засилването на надзорната
        роля на Агенцията за федералната мрежа, премахването на застъпеното
        (кръстосаното) субсидиране между мрежови оператор и доставчици на
        железопътни услуги и отварянето на инфраструктурата за продажби и билети за
        конкуренти биха насърчили конкуренцията в краткосрочен план.
   (15) По-нататъшните реформи за подобряване на достъпа и качеството на системата
        за образование и обучение ще бъдат от ключово значение, за да се гарантира
        предлагането на подходящо квалифицирана работна ръка, включително и с
        оглед на демографските промени. Очаква се по-специално недостиг на средно и
        висококвалицирана работна ръка, особено в областта на математиката, науката и
        технологиите. Образователното равнище на младите хора в Германия, както в
        горната степен на средно образование, така и във висшето образование, са под
        средното за ЕС. Увеличаването на наличието на предучилищното образование,
        целодневните училищни занимания и улесняването на прехода между
        различните направления на училищната система могат да повишат
        образователните резултати.
   (16) Германия е поела някои задължения по пакта Евро плюс5. Що се отнася до
        фискалната сфера, ангажиментите включват коригиране на прекомерния
        дефицит още през 2011 г. и постигане в най-общи линии на целите, предвидени
        от националните бюджетни разпоредби през 2011—2012 г. Мерките за заетостта
        са насочени към участието на пазара на труда (реформа на инструментите на
        активната политика на пазара на труда, подобряване на интеграцията на
        специалисти с чуждестранни квалификации и интеграцията на мигранти) и към
        образованието (Пакт за основно образование). Мерките в областта на
        конкурентоспособността се фокусират върху секторите с мрежи, енергетиката и
        сектора на услугите (напр. Агенция за пазарна прозрачност на
        електроенергийния и газовия сектор, Програма за електромобилност и
        увеличено финансиране на транспортната инфраструктура), както и в сферата на
        образованието (напр. Инициатива за отлични постижения за насърчаване на
        средните училища и финансиране на Пакта за университетите). Тези
        ангажименти се отнасят за четири области на Пакта. До голяма степен те
        отразяват по-широката програма за реформи, изложена в програмата за
        стабилност и националната програма за реформи. За някои области на политика
        обаче все още не са предвидени мерки в ангажиментите по Пакта (напр.
        преструктурирането на Landesbanken или намаляване на данъчната тежест върху
        трудовите доходи) или са поети твърде общи ангажименти (отваряне на сектора
        на услугите и мрежовите индустрии за по-голяма конкуренция).Ангажиментите
        по пакта „Евро плюс“ са оценени и взети предвид в препоръките.
   5
        Повече подробности за ангажиментите по пакта Евро плюс могат да бъдат намерени в SEC
        (2011) 714.
BG                                            6                                              BG
 ---pagebreak---    (17) Комисията направи оценка на Програмата за стабилност и Националната
        програма за реформи на Германия, както и нейните ангажименти по пакта „Евро
        плюс“6. Тя взе предвид не само тяхното значение за провеждането на устойчива
        фискална и социално-икономическа политика в Германия, но също така и
        доколко те спазват правилата и насоките на ЕС, предвид необходимостта от
        укрепване на цялостното икономическо управление на Европейския съюз чрез
        принос на ниво ЕС към бъдещите решения на национално равнище. В тази
        връзка Комисията смята, че германската бюджетна стратегия следва да се
        изпълнява, както е предвидено, като поддържа благоприятстващ растежа курс
        към консолидация. По-нататъшните мерки в периода 2011 — 2012 г. следва да се
        съсредоточат върху осигуряването на стабилността на финансовата система
        (напр. чрез преструктурирането на Landesbanken) и укрепването на вътрешните
        източници на растеж чрез увеличаване на участието в пазара на труда
        посредством намаляване на данъчната тежест върху трудовите доходи,
        подобряване на достъпа до образование и неговото качество, както и отварянето
        за по-голяма конкуренция на сектора на услугите, на занаятчийските дейности и
        свободните професии и на икономическите отрасли, функциониращи
        посредством мрежи.
   (18) В контекста на настоящата оценка и предвид препоръката на Съвета по член 126,
        параграф 7 от Договора за функциониране на Европейския съюз от 2 декември
        2009 г. Съветът разгледа актуализираната програмата за стабилност на Германия
        за 2011 г. и неговото мнение7 е отразено по-специално в препоръките в точка 1)
        по-долу. Като взе предвид заключенията на Европейския съвет от 25 март
        2011 г., Съветът разгледа националната програма за реформи на Германия.
   С НАСТОЯЩОТО ПРЕПОРЪЧВА: Германия да предприеме действия в периода
   2011—–2012 г. в съответствие със следните точки:
   (1)   Да прилага бюджетната стратегия за 2012 г. и след това съгласно
         предвиденото. Да завърши процеса на налагане на бюджетните разпоредби на
         равнище провинции (Länder) и да засили допълнително съотвения механизъм
         за наблюдение и санкции. Да поддържа благоприятстващ растежа курс към
         консолидация, по-специално чрез осигуряване на съответстващи разходи за
         образование и чрез по-нататъшно повишаване на ефективността на публичните
         разходи за здравеопазване и дългосрочни грижи;
   (2)   Да вземе мерки за структурните слабости във финансовия сектор по-специално
         чрез преструктуриране на Landesbanken в търсене на жизнеспособен и
         подходящо финансиран бизнес модел.
   (3)   Да засили участието на трудовия пазар чрез подобряване на равнопоставения
         достъп до образование и системи за обучение и чрез намаляване на високото
         данъчно бреме за получаващите ниски заплати по начин, който е неутрален в
         бюджетно отношение. Да увеличи броя на целодневните детски заведения и
         целодневните училища, както и да премахне данъчните инструменти,
         намаляващи мотивацията за работа на втори членове на домакинството.
   6
        SEC(2011) 714
   7
        Предвидено в член 5, параграф 3 от Регламент (ЕО) № 1466/97 на Съвета.
BG                                                7                                    BG
 ---pagebreak---    (4)    Да премахне неоправданите ограничения за някои професионални услуги и в
          сектора на занаятите. Да подобри конкуренцията в секторите, работещи
          посредством мрежи; да подобри надзорните функции на Агенцията за
          федералната мрежа в областта на железопътния транспорт, а в рамките на
          обявената Национална енергийна концепция — да се съсредоточи върху
          подобряване на дългосрочната ефективност на разходите по Закона за
          възобновяемата енергия, като се осигури реална независимост на енергийното
          производство и пренос и като се подобрят трансграничните връзки .
   Съставено в Брюксел на [….] година.
                                          За Съвета
                                          Председател
BG                                          8                                        BG


title: Препоръка (ЕС) 2016/2123 на Комисията от 30 ноември 2016 година относно хармонизирането на обхвата и условията за генералните лицензи за трансфер за въоръжените сили и договарящите органи, посочени в член 5, параграф 2, буква а) от Директива 2009/43/ЕО на Европейския парламент и на Съвета (нотифицирано под номер С(2016) 7711)

text:
               3.12.2016

               BG

               Официален вестник на Европейския съюз

               L 329/101

         ПРЕПОРЪКА (ЕС) 2016/2123 НА КОМИСИЯТА
   от 30 ноември 2016 година
   относно хармонизирането на обхвата и условията за генералните лицензи за трансфер за въоръжените сили и договарящите органи, посочени в член 5, параграф 2, буква а) от Директива 2009/43/ЕО на Европейския парламент и на Съвета

         (нотифицирано под номер С(2016) 7711)

   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз, и по-специално член 292 от него,
   като има предвид, че:

               (1)

               Съгласно член 5 от Директива 2009/43/ЕО на Европейския парламент и на Съвета (1) държавите членки са задължени да публикуват най-малко четири генерални лиценза за трансфер.

               (2)

               Генералните лицензи за трансфер са ключов елемент от опростената система за лицензиране, въведена с Директива 2009/43/ЕО.

               (3)

               Различията в обхвата на генералните лицензи за трансфер, публикувани от държавите членки, що се отнася до свързаните с отбраната продукти, които са обхванати, и различните условия, прилагани към трансфера на тези продукти, биха могли да попречат на прилагането на Директива 2009/43/ЕО и на постигането на нейната цел за опростяване на процеса. Хармонизирането на обхвата и условията на трансферите в рамките на генералните лицензи за трансфер, публикувани от държавите членки, е важен аспект с оглед на гарантирането на привлекателността и използването на тези лицензи.

               (4)

               Представители на държавите членки в комитета, създаден с член 14 на Директива 2009/43/ЕО, предложиха като възможност хармонизацията на обхвата и условията на трансферите в рамките на генералните лицензи за трансфер, публикувани от държавите членки, да бъде осъществена чрез приемането на препоръка на Комисията.

               (5)

               Насоките, съдържащи се в настоящата препоръка, са резултат от преговорите с държавите членки относно хармонизирането на обхвата и условията на трансферите в рамките на генералните лицензи за трансфер за въоръжените сили и договарящите органи, посочени в член 5, параграф 2, буква а) от Директива 2009/43/ЕО (ГЛТ — ВС).

               (6)

               Настоящата препоръка се счита за основа за ГЛТ — ВС на държавите членки. Свързаните с отбраната продукти, изброени в точка 1.1 от настоящата препоръка, представляват минимален и неизчерпателен списък на продуктите, за които държавите членки допускат трансфер в рамките на своите ГЛТ — ВС. Това означава, че ГЛТ — ВС, публикувани от дадена държава членка, могат да допускат трансфер и на други свързани с отбраната продукти, включени в приложението към Директива 2009/43/ЕО, но не и в настоящата препоръка.

               (7)

               На държавите членки се припомня, че те са поели определени ангажименти в рамките на европейското право, например по Обща позиция 2008/944/ОВППС на Съвета (2), както и определени международни ангажименти в областта на контрола на износа.

               (8)

               Настоящата препоръка се прилага към Общия списък на оръжията на Европейския съюз, съдържащ се в приложението към Директива 2009/43/ЕО. Настоящата препоръка ще бъде актуализирана при необходимост, за да бъдат отразени бъдещите актуализации на Общия списък на оръжията на Европейския съюз,

         ПРИЕ НАСТОЯЩАТА ПРЕПОРЪКА:
   1.   ГЕНЕРАЛНИ ЛИЦЕНЗИ ЗА ТРАНСФЕР ЗА ВЪОРЪЖЕНИТЕ СИЛИ И ДОГОВАРЯЩИТЕ ОРГАНИ, ПОСОЧЕНИ В ЧЛЕН 5, ПАРАГРАФ 2, БУКВА А) ОТ ДИРЕКТИВА 2009/43/ЕО
   1.1.   Продукти, свързани с отбраната, които отговарят на условията за трансфер в рамките на генерални лицензи за трансфер за въоръжените сили и договарящите органи, посочени в член 5, параграф 2, буква а) от Директива 2009/43/ЕО

   Посочените по-долу категории ML с техните подточки са част от списъка на свързаните с отбраната продукти, съдържащ се в приложението към Директива 2009/43/ЕО. Генералните лицензи за трансфер за въоръжените сили и договарящите органи, посочени в член 5, параграф 2, буква а) от посочената директива (ГЛТ — ВС), допускат, като минимум, трансфера на свързаните с отбраната продукти, конкретно посочени чрез категориите ML по-долу. Държавите членки могат да решат да включат в своите ГЛТ — ВС повече категории ML, съответстващи на свързани с отбраната продукти.
   Списък на категориите ML, които се включват като минимум

               —

               ML 4. Подточки a и b. Включват се всички, с изключение на:

                           —

                           Мини

                           —

                           Касетъчни боеприпаси, експлозивни съставни части на касетъчни бомби, касетъчни бойни припаси и специално проектирани за тях компоненти

                           —

                           Гранати за гранатохвъргачки, монтирани на карабини, и ръчни гранати

                           —

                           Торпеда, торпеда без бойни глави и корпуси на торпеда

                           —

                           Бомби

                           —

                           Насочени, ненасочени и други снаряди (т.е. реактивни снаряди, ракети, ръчно преносими противовъздушни системи, ...)

                           —

                           Пехотни взривни устройства, пластични и кумулативни заряди.

                     Изключени са също така за следните оръжия:

                           —

                           Бойни глави и експлозивни заряди

                           —

                           Високоексплозивни заряди

                           —

                           Водачи за откриване на цели, насочващи системи, самонасочващи се устройства

                           —

                           Отделни степени на ракети

                           —

                           Космически летателни апарати за многократна употреба

                           —

                           Двигатели

                           —

                           Управляващи системи за вектора на тягата

                           —

                           Пускови установки и пускови устройства

                           —

                           Насочващи, отклоняващи от целта, заглушаващи или разрушаващи системи

                           —

                           Елементи, специално проектирани за ръчно преносими противовъздушни системи.

               —

               ML 5. Включват се всички, с изключение на:

                           —

                           Продукти за противодействие

                           —

                           Оборудване и компоненти, изключени от други категории в същия генерален лиценз за трансфер

               —

               ML 6. Включват се всички, с изключение на:

                           —

                           Комплектовани превозни средства

                           —

                           Шасита и огневи установки

                           —

                           Оборудване и компоненти, изключени от други категории в същия генерален лиценз за трансфер.

               —

               ML 7. Подточка g.

               —

               ML 9. Всички стоки, с изключение на:

                           —

                           Комплектовани плавателни съдове и подводници

                           —

                           Устройства за откриване на подводни цели и специално проектираните за тях компоненти

                           —

                           Системи с независимо от въздух задвижване за подводници и специално проектираните за тях компоненти

                           —

                           Комплектовани корпуси

                           —

                           Мерки за противодействие

                           —

                           Оборудване и компоненти, изключени от други категории в същия генерален лиценз за трансфер.

               —

               ML 10. Всички стоки, с изключение на:

                           —

                           Комплектовани летателни апарати

                           —

                           Комплектовани безпилотни летателни апарати и специално проектираните за или модифицирани с оглед на тях компоненти

                           —

                           Фюзелаж за бойни летателни апарати и бойни хеликоптери

                           —

                           Двигатели за бойни летателни апарати

                           —

                           Оборудване и компоненти, изключени от други категории в същия генерален лиценз за трансфер.

               —

               ML 11. Подточка а. Само следните стоки:

                           —

                           Направляващо и навигационно оборудване, с изключение на системи за ръчно преносими противовъздушни системи или определените от MTCR I

                           —

                           Автоматизирани системи за командване и контрол

               —

               ML 13. Подточки c и d.

               —

               ML 14. Всички стоки, с изключение на тренажори за ръчно преносими противовъздушни системи.

               —

               ML 15. Подточки b, c, d и e.

               —

               ML 16. Всички стоки, с изключение на:

                           —

                           Стоки, свързани с ръчно преносими противовъздушни системи

                           —

                           Изделия, свързани със стоки, чийто износ не е разрешен в същия генерален лиценз за трансфер.

               —

               ML 17. Подточки a, b, d, e, j, k, l, m, n, o и p. Всички стоки, с изключение на:

                           —

                           Подточка n: Изпитателните модели са изключени, ако са специално проектирани за разработката на изделия, посочени в ML4, 6, 9 или 10, както и компоненти, специално проектирани за тези изпитателни модели.

               —

               ML 21; подточки a и b. Само следните стоки и само ако са разрешени по други категории в настоящия генерален лиценз:

                           а)

                           „Софтуер“, специално проектиран или модифициран за някоя от следните цели:

                                       1.

                                       Експлоатация или поддръжка на оборудване, посочено в приложението към Директива 2009/43/ЕО;

                           б)

                           Специфичен „софтуер“, различен от софтуера, посочен в ML21.а., както следва:

                                       1.

                                       „Софтуер“, специално предназначен за военна употреба и специално проектиран за моделиране, имитиране или оценка на военни оръжейни системи;

                                       4.

                                       „Софтуер“, специално предназначен за военна употреба и специално предназначен за системите за командване, комуникации, контрол и разузнаване (К3Р/C3I) или командване, комуникации, контрол, компютри и разузнаване (К4Р/C4I);

               —

               ML 22. Подточка а. Всички технологии, с изключение на необходимите за разработване и производство и само ако са разрешени по други категории в същия генерален лиценз за трансфер.

         1.2.   Условия, които се включват в генералния лиценз за трансфер за въоръжените сили

   Списъкът с условия по-долу не е изчерпателен. Другите условия, добавени от държава членка в ГЛТ — ВС, обаче не могат да противоречат на условията или да осуетяват изпълнението им.

               —

               Териториална валидност: Европейско икономическо пространство (ЕС28 + Исландия и Норвегия (3)).

               —

               Повторните трансфери в рамките на ЕИП са разрешени без предварителни проверки; може да се изисква само последващо докладване.

               —

               ГЛТ — ВС са предназначени за крайна употреба от отговарящи на условията получатели, посочени в член 5, параграф 2, буква а) от Директива 2009/43/ЕО. Последващите продажби, които не са известни към момента на трансфера, се считат за нов износ. По отношение на новия износ компетентния орган на получаващата държава носи отговорност да упражни контрол върху износа или трансферите, до които е довела последваща продажба, която не е била известна към момента на трансфера.

               —

               За целите на последващата верификация по ГЛТ — ВС държавите членки следва да гарантират, че доставчиците докладват за използването на ГЛТ — ВС в съответствие с минималните изисквания за докладване, предвидени в член 8, параграф 3 от Директива 2009/43/ЕО.

         2.   ПОСЛЕДВАЩИ ДЕЙСТВИЯ
   Държавите членки се приканват да приложат настоящата препоръка най-късно до 1 юли 2017 г.
   Държавите членки се насърчават да уведомяват Комисията за мерките, предприети за прилагане на настоящата препоръка.
   3.   АДРЕСАТИ
   Адресати на настоящата препоръка са държавите членки.

      Съставено в Брюксел на 30 ноември 2016 година.

            За Комисията

         Elżbieta BIEŃKOWSKA

            Член на Комисията

      (1)  Директива 2009/43/ЕО на Европейския парламент и на Съвета от 6 май 2009 г. за опростяване на реда и условията за трансфер на продукти, свързани с отбраната, вътре в Общността (ОВ L 146, 10.6.2009 г., стр. 1).

      (2)  Обща позиция 2008/944/ОВППС на Съвета от 8 декември 2008 г. определяща общи правила за режим на контрол върху износа на военни технологии и оборудване (ОВ L 335, 13.12.2008 г., стр. 99).

      (3)  Решение на Съвместния комитет на ЕИП № 111/2013 от 14 юни 2013 г. (ОВ L 318, 28.11.2013 г., стр. 12), с което Директива 2009/43/ЕО се включва в Споразумението за ЕИП, съдържа изрично текст, с който се въвежда адаптация: „Тази директива не се прилага по отношение на Лихтенщайн“.